b'\n_START_ARTICLE_\nBadedammen\n_START_PARAGRAPH_\nBadedammen ligger i Str\xc3\xb8msteinen mellom Verven og Badehusgata i Stavanger. Badedammen er byens eldste badeplass med en lang historie. I 1849 st\xc3\xa5r det i bystyreforhandlingene at Badedammen har v\xc3\xa6rt brukt som badested i \xc2\xabumindelige tider\xc2\xbb._NEWLINE_Det har st\xc3\xa5tt mye strid om Badedammen. Ved flere anledninger ble det foresl\xc3\xa5tt \xc3\xa5 fylle igjen dammen, ogs\xc3\xa5 kalt \xc2\xabLusapytten\xc2\xbb og \xc2\xabStr\xc3\xb8msteinsh\xc3\xa5l\xc3\xa5\xc2\xbb. Men gang p\xc3\xa5 gang protesterte folk. Badedammen var nemlig et yndet badested og en herlig tumleplass for barna i str\xc3\xb8ket. Arbeidsfolk i fabrikkene i omr\xc3\xa5det satte ogs\xc3\xa5 pris p\xc3\xa5 \xc3\xa5 ta en dukkert her p\xc3\xa5 varme sommerdager._NEWLINE_L\xc3\xa6rerne ved skolene i bydelen forsvarte Badedammen fordi det var en utmerket plass for sv\xc3\xb8mmeoppl\xc3\xa6ring. Her, midt mellom r\xc3\xb8yken fra hermetikkfabrikkene, var det mange som tok sine f\xc3\xb8rste sv\xc3\xb8mmetak og deltok p\xc3\xa5 sine f\xc3\xb8rste sv\xc3\xb8mmekonkurranser. Det var ikke uten grunn at elever fra  Johannes skole ofte utmerket seg ved sommerens sv\xc3\xb8mmestevner._NEWLINE_Da Bybrua over til Bu\xc3\xb8y og Hundv\xc3\xa5g skulle bygges, greide ikke planleggerne \xc3\xa5 unng\xc3\xa5 Badedammen. Derfor er en av brupilarene plassert midt ute i dammen, som fortsatt best\xc3\xa5r, til glede for beboerne i omr\xc3\xa5det. En kampestein ved Badedammen b\xc3\xa6rer et bronserelieff av Halvor Sivertsen, som takk fra folk i bydelen til den popul\xc3\xa6re sv\xc3\xb8mmeinstrukt\xc3\xb8ren og "Badedammens far"._NEWLINE_Badedammen inneholder i dag en liten sandstrand, to brygger, rutsjebane og fast grill. Like ved finnes ogs\xc3\xa5 toaletter. Totalarealet er noe over 6 dekar, hvorav vannflaten utgj\xc3\xb8r halvparten.'